**Oslo Opens hederspris** er en pris som er blitt tildelt av av Oslo Open siden 2019. Den kunstnerstyrte ideelle organisasjonen Oslo Open deler ut en årlig hederspris til personer, grupper og organisasjoner som har gjort en betydelig innsats for kunstneres arbeidssituasjon. Hvem som mottar prisen besluttes av Oslo Opens styre. Det er ikke en pengepris, men hederlig omtale, og en statuett formgitt av en norsk samtidskunstner.

I 2023 mottok nettverket Verdensrommet hedersprisen for sitt arbeid for utenlandske kunstnere bosatt i Norge. Nettverket ble opprettet i 2020, som en respons på den vanskelige situasjonen for internasjonale kunstnere under koronapandemien, og samler mer enn 200 fagpersoner over hele landet. Verdensrommet bistår med informasjon om offentlige støtteordninger og retningslinjer for arbeidsopphold for selvstendig næringsdrivende kunstnere. Verdensrommet har satt fokus på hvordan kunstnere som kommer til Norge fra land utenfor EU/EØS må forholde seg til både innvandrings- og velferdssystemet, og de har markert seg mot regjeringens forslag om økt studieavgift for studenter fra utenfor EØS. Prisen ble delt ut av Oslo Opens styre 21. april 2023 under Oslo Opens åpningsfest på Kunstnernes Hus, og styret skriver i sin begrunnelse:

> «Med denne utdelingen ønsker styret i Oslo Open å hedre, anerkjenne og gi oppmerksomhet til det viktige arbeidet det frivillige nettverket Verdensrommet gjør for å gjøre det mulig for kunstnere fra hele verden å virke i Norge. (...) Ønsker du å utdanne deg eller virke som kunstner i Norge og kommer fra land utenfor EU/EØS, blir alt betraktelig mer vrient, komplisert og uoversiktlig. Det er dette nettverket Verdensrommet tar tak i og belyser, også overfor kunstfeltet, gjennom sitt arbeid med å hjelpe hverandre med de utfordringer de møter i Norge. Dette er samlende, bevisstgjørende og så forbanna viktig!» 
> 
> 

I 2022 gikk prisen til Atelier Kunstnerforbundet, og den ble delt ut av Oslo Opens styre 22. april 2022 på Kunstnernes Hus. Styret i Oslo Open ønsket å hedre Kunstnerforbundet for å ha skapt et atelier-tilbud for kunstnere innenfor rammene av en allerede etablert kunstinstitusjon, og begrunner tildelingen slik: 

> «Kunstnere har kombinert visningsrom og atelierfelleskap i lang tid – ja, det er faktisk så velkjent og utprøvd at det allerede tidlig i denne begrunnelsen kan anbefales for flere, både i og utenfor kunstfeltet. Men at et grep er velkjent betyr dessverre ikke velbrukt. Så når en kunstinstitusjon med 100 års historie gjør dette grepet, fortjener det oppmerksomhet. (...) Tenk hvilke atelierprogram man kunne hatt dersom flere institusjoner hadde satt søkelys på produksjonsleddet slik Kunstnerforbundet har gjort. Med tro, kapital og samarbeidspartnere, har de satset på å skape et atelierprogram med tilhørende oppfølging, i eget bygg midt i Oslo!»
> 
> 

I 2021 mottok kunstkollektivet Tenthaus prisen. Begrunnelsen var at kollektivet gjennom de 10 siste årene har gjort en stor innsats for å formidle kunst til et bredere publikum, og spesielt til barn og unge, gjennom sitt arbeid i skolen, den mobile atelierplattformen P1, radioprogram, utstillinger og workshops.

I 2020 mottok kunstner Janne Talstad prisen for sin ekstraordinære innsats under mange år i Oslo Open. Det andre nominerte var kunstnerne Ellen Grieg, Hanne Ekkeren, Manfred Oberbauer, og Stig Marlon Weston.

Den første utgaven av Oslo Opens hederspris gikk til Gunnhild Torgersen og Hanna Sjöstrand, for deres bidrag til kunstlivet i Oslo ved å etablere Atelierforeningen CK2, som ligger i Christian Kroghs gate 2. De andre nominerte var kunstnerne True Solvang Vevatne og Solveig Syversen som har drevet atelierfellesskap i Økern Torgvei 1 og Kongens gate 10, Frode Markhus, Jørund Aase Falkenberg og Axel Ekwall, som står bak atelierfellesskapet i Ole Deviks vei 30, og kunstnergruppa Svartjord (Yola Maria Tsolis, Mari Kjøll, Siren Elise Dversnes Dahle og tidligere medlem Luca Andreotti) som startet Prindsen kunstnerkollektiv i Storgata 36.

Prisvinnere
-----------

| År | Prismottaker | Utdelt av | Prisen er formgitt av kunstner |
| --- | --- | --- | --- |
| 2023 | Verdensrommet | Oslo Opens styre ved Trond Hugo Haugen m.fl. | Magdalena Kotkowska |
| 2022 | Atelier Kunstnerforbundet | Oslo Opens styre ved Trond Hugo Haugen og Eline Mugaas | Tenthaus |
| 2021 | Tenthaus | Byråd Omar Samy Gamal | Anne-Lise Stenseth |
| 2020 | Janne Talstad | Ordfører Mariann Borgen | Ragnhild Aamås |
| 2019 | Gunnhild Torgersen og Hanna Sjöstrand | Ordfører Mariann Borgen | Randi Nygård |

Referanser
----------

1. ↑  «Oslo Opens hederspris». *Oslo Open*. Besøkt 3. februar 2022.
2. ↑  «Oslo Opens hederspris». *Oslo Open*. Besøkt 5. mai 2023.
3. ↑  «Verdensrommet». *www.verdensrommet.network*. Besøkt 5. mai 2023.
4. ↑  Flom, Tiril (20. mars 2023). «– Krise for norsk kunstutdanning». *Kunstkritikk*. Besøkt 5. mai 2023.
5. ↑  «Oslo Opens hederspris 2023 går til Verdensrommet». *Oslo Open*. Besøkt 5. mai 2023.
6. ↑  «Oslo Opens hederspris 2023 går til Verdensrommet». *Oslo Open*. Besøkt 5. mai 2023.
7. ↑  Mørch, Hilde. «Oslo Opens hederspris 2022 delt ut». *kunstavisen.no*. Besøkt 13. juni 2022.
8. ↑  «Atelier Kunstnerforbundet mottok årets hederspris». *Oslo Open*. Besøkt 13. juni 2022.
9. ↑  «Oslo Open Honorary Award». *Tenthaus*. Besøkt 3. februar 2022.
10. ↑  «Oslo Opens hederspris». *Oslo Open*. Besøkt 3. februar 2022.
11. ↑  Subjekt (24. april 2020). «Hun mottar Oslo Opens hederspris». *Subjekt*. Besøkt 3. februar 2022.
12. ↑  «Oslo Opens hederspris 2019». *Oslo Open*. Besøkt 3. februar 2022.
13. ↑  «Oslo Opens hederspris». *Oslo Open*. Besøkt 5. mai 2023.